Az AutoWallis Csoport lesz az MG márka alkatrészkereskedelmi szolgáltatója a régió 13 országában

Megállapodást kötött a SAIC Motor és az AutoWallis Csoport, melynek alapján a jövőben a magyar vállalat lesz az MG márka alkatrészkereskedelmi szolgáltatója a régió 13 országában. A lépés jól illeszkedik az AutoWallis stratégiájába, mely szerint a jövőben egyre nagyobb hangsúlyt fektet a nemzetközi növekedésre.

Nemzetközi megállapodást írt alá az AutoWallis Csoport nagykereskedelmi egysége, az AutoWallis Distribution a kínai SAIC Motor Corp. Ltd. régiós központjával, az SAIC Motor CEE-vel arról, hogy a jövőben az AutoWallis lesz az MG márka alkatrész kereskedelmi szolgáltatója a régió 13 országában (Magyarország, Albánia, Csehország, Görögország, Horvátország, Lengyelország, Románia, Szlovákia, Szlovénia, Szerbia, Montenegró, Bosznia-Hercegovina, Koszovó). Ezzel a megállapodással az AutoWallis tovább erősíti nemzetközi jelenlétét és Görögországba is belép tevékenységével. Az együttműködés alapján a jövőben az érintett országokban az AutoWallis Nagykereskedelmi üzletága fogja ellátni az MG részére a márkával kapcsolatos alkatrészkiszállítási, valamint -raktározási szolgáltatási feladatokat úgy, hogy az alkatrészek az SAIC Motor CEE tulajdonában lesznek.

Andrew Prest, az AutoWallis Nagykereskedelmi Üzletágának vezetője elmondta, hogy a mostani megállapodás nem csak azért fontos, mert egy új, nagy presztízsű márkával bővül a Csoport portfóliója, hanem azért is, mert az jó referenciát jelenthet a későbbiekben a régiónkban megjelenő más márkák felé.

Az üzletfejlesztés fontos pozitívuma az is, hogy az AutoWallis új országban is megjelenik, és fokozza tevékenységét egy olyan nagy piacon, mint Lengyelország. Az együttműködés jelentős szinergiahatásokkal jár a nagykereskedelmi tevékenység során, így tovább növekedhet az üzletág eredménytermelő képessége. Hozzátette, hogy a lépés jól illeszkedik az AutoWallis stratégiájába, mely a jövőben egyre nagyobb hangsúlyt fektet a nemzetközi növekedésre.

A shanghai székhelyű SAIC Motor Corp. Ltd. a legnagyobb kínai autógyártó, 2022-ben 5,3 millió darab gépjárművet értékesített többféle márkanév alatt. 2021-ben már a világ harmadik legnagyobb elektromos hajtású gépjárműgyártója volt, és a tradicionálisan brit MG márkájú járműveket 2007 óta gyártja, és a branddel 2011-ben tért vissza a brit piacra, folyamatosan bővülő modellválasztékkal. Európa kontinentális részén az MG 2019-ben jelent meg, és megújult hitvallásában elkötelezett amellett, hogy az elektromos mobilitást elérhetővé tegye az európai vásárlók számára is. A márka gyártásának újraindulása óta eddig minden évben megduplázódott az értékesítés. 2022-ben a SAIC saját gyári, régiós irodát (SAIC Motor CEE) nyitott Budapesten, ahonnan a kelet-közép-európai disztribútorok koordinációját látja el, ezzel az egységgel szerződött az AutoWallis Distribution az új tevékenységre

Sajtókapcsolat:

* Kerekes Ádám
* Financial Communications
* +36 70 341 8959
* kerekes.adam@fincomm.hu

Eredeti tartalom: AutoWallis Csoport

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/6989/az-autowallis-csoport-lesz-az-mg-marka-alkatreszkereskedelmi-szolgaltatoja-a-regio-13-orszagaban/